Marika
Chapter 15
Ni sa kida na mataka era sa bose na bete levu, o ira na qase, o ira na daunivolatabu kei ira na matabose ni veilewai, a ra sa qai vesuki Jisu ka tuberi Koya yani me soli vei Pailato.
2 Sa tarogi koya o Pailato, "O iko sara ga qo na nodra tui na Jiu?" A sa sauma o koya, ka vaka, "io o sa cavuta dina mai."
3 A sa vuqa na ka era sa beitaki Koya kina o ira na bete levu ia sa galu ga o koya.
4 Sa tarogi Koya tale o Pailato, ka vaka, "E sega li ni dua na vosa o via cavuta? Mo raica mada na levu ni ka era beitaki iko tiko kina!"
5 Ia a sa galu tikoga o Jisu, ka sa qoroi Koya kina o Pailato.
6 Ena gauna ni nodra soqo ni marau me vaka oqo, sa dau kena i valavala me dau sereka mai kina o koya e dua na kaivesu, o koya era sa digitaka me sereki yani vei ira.
7 A sa dua na tamata ka yacana o Parapa, ka sa vesu vata kei ira na nona i lala dau vakavu ca; ka era a laba ena gauna ni nodra vakacaca.
8 A ra sa kacivaka vakadomoilevu tiko mai na lewe vuqa, ka me cakava o koya na ka e dau cakava tiko ena gauna vaka oqori vei ira.
9 Ia sa tarogi ira yani o Pailato, ka vaka, "O ni vinakata li vei au me'u sereka yani vei kemuni na nodra tui na Jiu?"
10 Ka sa kila rawa o koya na nodra kauti koya yani na bete levu, ena vuku ni ca ni lomadra.
11 Ia era sa qai vakauqeti ira na lewevuqa o ira na bête levu, me sereki Parapa mai vei ira.
12 Sa tarogi ira tale o Pailato, ka vaka, "A cava o ni vinakata me'u cakava vua o ni sa vakatoka me nodra tui na Jiu?"
13 A ra sa kailavaka tale mai, "Vakoti Koya kina kauveilatai!"
14 Sa tarogi ira o Pailato, "E dua na ka ca li sa cakava vei kemuni?" Ia era sa qai kailavaka ga mai cake, "Vakoti Koya kina kauveilatai!"
15 Ka sa vinakata ga o Pailato me vakalomavinakataki ira, ka sa sereki Parapa yani kina; ka ni sa vakanakuitaki Koya oti sa qai solia yani me la'ki vakoti kina kauveilatai.
16 Era sa qai kauti Koya yani na sotia kina nodra vale levu ni vakavakarau vakaivalu ka vakatokai na Pareterio, a ra sa kacivi taucoko mai kina na lewe ni Batelioni.
17 Era vakaisulutaki Koya ena i sulu lokaloka; ka ra talia e dua nai sala ena wa vakavotona, ka vakaisalataki Koya kina,
18 Era sa qai vakarokoroko vaka i valu vua, ka tukuna, "Ni sa bula saka, na nodra Tui na Jiu!"
19 Era mokuta na nona qavokavoka ena gasau ka qai kasiviti Koya; ka tekiduru ena vakarokoroko e matana.
20 Ni ra sa vakalialia oti era sa qai luvata tani mai nai sulu lokaloka, ka daramaka vua na nona i sulu dina, ka kauti Koya yani me la'ki vakoti.
21 Ka ra sa vakasaurarataka e dua na tamata o Saimoni na ka Kirini, na tamadrau o Alikisada kei Rufui, ena nona a taubale tiko ni se qai lesu tiko mai nakoro, ka me colata Nona kauveilatai.
22 A ra sa kauti Koya kina dua na vanua sa vakatokai o Kolikoca, na kena i balebale, na vanua ni qavokavoka.
23 Era sa qai vagunuvi Koya ena waini ka veiwaki vata tu kei na mura me gunuva, ia sa sega ni gunuva o koya.
24 Ni ra sa vakoti Koya era sa qai veivotayaka na nona i sulu, ka era vakawirimadigitaka nai votavota me dui nodra.
25 Oqo sa i katolu ni auwa era sa qai vakoti Koya.
26 Ka volai tu ena uluni kauveilatai na vosa sa beitaki kina, ka vaka, "NA NODRA TUI NA JIU."
27 E rua na daubutako era a vakota vata kei Koya, ka e dua ena ligana i matau ka dua ena ligana i mawi.
28 Sa mai vakataucokotaki kina na vosa ni Vola Tabu, ni tukuna, "Sa wili vata o koya kei ira na tamata i valavala ca.
29 Vei ira na taubale tu era vosa vakacacataki Koya mai, ka era kurekure ka tukuna, "Maleka sara! O iko mo talaraka sobu na vale ni soro ka mo qai tara ena loma ga ni tolu na siga,
30 "Mo vakabulai Iko mada mai keri, ka kevu sobu mai ena kauveilatai!"
31 O ira talega na bete levu kei ira na daunivolatabu era sa veidredrevaki vakai ira ka vakalialia, era sa tukuna, sa lai vakabulai ira sara na so; o koya mada ga e sega ni rawa ni vakabulai Koya tiko.
32 "O iko na Karisito, na nodra tui na Jiu, ka oqo sara ga mo kevu sobu mai ena kauveilatai, ka me keimami raica ka rawa ni vakabauta." E dua veirau sa vakoti vata kei Koya sa rurulaki Koya.
33 Ni sa yacova mai nai ka ono ni auwa, a sa butobuto na vanua taucoko ka yacova nai ka ciwa ni auwa.
34 Ni sa ka ciwa ni auwa sa kaci ena domo levu o Jisu, ka vaka. "Ilai, Ilai Lama Sa Bakicanai?" ka kenai balebale, "Noqu Kalou, Noqu Kalou, a cava o ni sa biuti Au kina?"
35 Ka eso vei ira na tu voleka e kea ni ra sa rogoca, era sa tukuna, "me da raica mada, sa kacivi Ilaijia tiko o koya!"
36 A sa cici e dua ka toni sua e dua nai sulu ni qusiqusi ena waini gaga, ka vaka viviga kina dua na gasau ka solia yani vua me gunuva, sa tukuna, "meda waraka mada; ka meda raica se na lako mai o Ilaijia me kevutaki Koya sobu mai."
37 A sa kaci tale vakadomoilevu o Jisu, ka sa qai solia nai otioti ni Nona i cegu.
38 Ka sa sei rua kina mai cake ka kauta ki ra nai lati ni vale ni soro.
39 O koya na turaga ni valu ka tucake donui Koya tu, ni sa raica na Nona kaci oqori kei na Nona solia mai nai otioti ni nona i cegu, a sa tukuna o koya, "Na tamata oqo sa Luve Ni Kalou Dina ga!"
40 E so talega na yalewa era a tu e kea ka ra raica tu mai vakayawa, ka e dua vei ira o Meri Makitalena, kei Meri na tinai Jemesa ka gone sara vei Josese, ka vaka kina o Salome.
41 O ira oqo era a dau muri Koya voli ka ra dau qaravi Koya ena nona tiko mai Kaleli, ka lewe levu na yalewa era muri Koya sara mai Jesuralemi.
42 A sa yakavi mai ni oqori na siga ni vakavakarau, ka ni siga ka tarava na siga ni vakacecegu,
43 Ka e dua oqo o Joseva na kai Arimacea a tamata dokai ka lewe tu ni matabose cecere vaka Jiu, e dua talega ka dau waraka tu mai na matanitu ni Kalou, ka sa tu yani vakatagane o koya ka lako vei Pailato me la'ki kerea mai na yagoi Jisu.
44 Ka sa kurabui o Pailato ni sa mate o koya; sa kaciva mai na turaga ni valu ka me taroga se sa mate dina.
45 Sa tukuna vua na turaga ni valu na ka e a yaco, a sa qai solia o koya na Yagona vei Joseva.
46 A sa volia mai o koya na lineni dina matailalai; ka kevutaka sobu mai na yagona, ka solega ena lineni. Sa qai la'ki vakadavora ena dua nai bulubulu qara vatu ka a tataka o koya, ka vaqiqica e dua na vatu levu me kenai sogo.
47 A rau vakaraica tu na vanua e bulu kina o Meri Makitalena kei Meri na tinai Josese.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn